text: Mand stjal politibil og kørte galt 
  18 juni 2017 kl. 08.28
  Politiet leder lige nu efter en 47-årig mand i Grindsted, der flygtede, efter han kørte galt i en stjålet politibil. 
  En 47-årig mand stjal natten til søndag en politibil og kørte galt. Derefter løb han fra stedet. 
  Manden stjal politibilen, da han lidt før klokken halv fem blev tilbageholdt i forbindelse med et mindre færdselsuheld i Grindsted. Da betjentene ville skubbe mandens bil hen i siden af vejen, så bilen ikke generede trafikken, stjal den 47-årige mand politibilen.
  Politibilen blev efterfølgende involveret i et trafikuheld nær Grindsted, hvorefter den 47-årige mand flygtede fra stedet. 
  Manden var mistænkt for at være spirituspåvirket. 
  Sydøstjyllands Politi leder lige nu efter manden i området med helikopter og hundepatruljer. 
  - Vi er bekymrede for, om personen ligger et sted og har brug for hjælp, siger Flemming Lau, vagtchef ved Sydøstjyllands Politi, til TV SYD. 
  Den anden person, der var involveret i færdselsuheldet, er lige nu indlagt på Sydvestjysk Sygehus i Esbjerg. Politiet oplyser, at han er lettere tilskadekommen.
  